خلیج میکسیکو میں تیل بہنے سے برٹش پٹرولیم کو تقریباً پانچ ارب ڈالر کا نقصان
کمپنی کا اندازہ ہے کہ سمندر میں بکھر جانے والے تیل کی صفائی پر40 ارب ڈالر تک لگ سکتے ہیں جب کہ 2009ء میں اس کمپنی کی آمدنی 13 ارب ڈالر سے زیادہ تھی
برٹش پٹرولیم کا کہناہے کہ اسے پچھلے سال خلیج میکسیکو میں زیر آب تیل کا کنواں پھٹنے سے چارارب 90 کروڑ ڈالر کا نقصان برداشت کرنا پڑاتھا جو1992ء کے بعد سے کمپنی کو پہنچنے والا پہلا مالی نقصان ہے۔ برطانیہ میں قائم آئل کمپنی نے اپنے اس بڑے پیمانے کے نقصان کا اعلان منگل کے روز کیا۔ جب کہ 2009ء میں اس کمپنی کو تیل کے کاروبار میں 13 ارب ڈالر سے زیادہ کی آمدنی ہوئی تھی۔ تیل کی اس بڑی کمپنی کا اندازہ ہے کہ سمندر میں بکھر جانے والے تیل کی صفائی پر40 ارب ڈالر تک لگ سکتے ہیں۔ برٹش پٹرولیم کمپنی کا گہرے پانیوں میں یہ کنواں کھدائی کے دوران پچھلے سال اپریل میں پھٹ گیا تھا جس سے 11 کارکن ہلاک ہوگئے تھے اور بڑے پیمانے پر تیل کے اخراج سے ساحلی علاقوں کو بہت نقصان اٹھانا پڑاتھا۔ اس بڑی تباہی کے باوجود کمپنی کو 2010ء کے آخری تین مہینوں میں چاراب 60 کروڑ ڈالر کا منافع ہوا، جس کی وجہ عالمی سطح پر تیل کی قیمتوں میں اضافہ تھا۔ بی پی کا کہناہے کہ وہ اپنے حصہ داروں کو جلد ہی منافع کی تقسیم شروع کررہاہے ۔ منافع کی تقسیم کنوئیں کے حادثے کے بعد سے معطل تھی۔ بی پی کا یہ بھی کہناہے کہ وہ امریکہ میں موجود اپنی دوبڑی آئل ریفائنریزی فروخت کرنے کا منصوبہ بنارہی ہے جس میں سے ایک جنوب مغربی ریاست ٹیکساس میں قائم ہے۔ اس ریفائنری میں 2005ء میں ایک بڑے حادثے میں 15 کارکن ہلاک ہوگئے تھے۔